Lesotho se eerste minister betrek by ‘moord’ op vrouThomas Thabane, Lesotho se eerste minister. Die eerste minister van Lesotho, Thomas Thabane, word beskuldig van betrokkenheid by die moord op sy vervreemde vrou twee jaar gelede. Lipolele Thabane is doodgeskiet terwyl sy en ŉ vriend twee dae voor haar man se inhuldiging op pad was huis toe. Luidens mediaberigte het Lesotho se polisiehoof, Holomo Molibeli, dié bewering in hofdokumente gemaak waarin hy die eerste minister se pogings om hom af te dank, beveg. BBC het berig die hofstukke bevat onder meer ŉ afskrif van ŉ brief, wat Desember verlede jaar gedateer is, wat die polisiehoof aan Thabane geskryf het. In die brief sê Molibeli: “Die ondersoek wys daar was telefoniese kommunikasie op die misdaadtoneel ter sprake … met ŉ ander selfoon. Daardie selfoonnommer behoort aan jou.” Thabane het sy vrou se moord in sy inhuldigingstoespraak as “sinneloos” bestempel. Die egpaar was sedert 2012 van bed en tafel geskei en was gewikkel in ŉ uitgerekte egskeiding.